अमेरिका से मिले क्लस्टर बम से हमला किया, इसका बदला जरूर लेंगे
Russia Ukraine War Update - Russian journalist killed. रूस-यूक्रेन जंग के बीच जपोरीजिया क्षेत्र में हुए यूक्रेन के हमले में एक रूसी जर्नलिस्ट की मौत हो गई। इस हमले में 3 पत्रकार घायल हुए हैं। रूस ने इस हमले के लिए कीव और पश्चिमी देशों को जिम्मेदार ठहराया है।
रूस-यूक्रेन जंग के बीच जपोरीजिया क्षेत्र में हुए यूक्रेन के हमले में एक रूसी जर्नलिस्ट की मौत हो गई। इस हमले में 3 पत्रकार घायल हुए हैं। रूस ने इसके लिए कीव और पश्चिमी देशों को जिम्मेदार ठहराया है।
रूस के रक्षा मंत्रालय ने आरोप लगाया है कि यूक्रेन ने अमेरिका से मिले क्लस्टर बम के जरिए ये हमला किया था। रूस के विदेश मंत्रालय ने इसे पहले से प्लान किया हुआ एक जघन्य अपराध बताया है।
विदेश मंत्रालय की प्रवक्ता मारिया जाखारोवा ने कहा- यूक्रेन आतंक फैला रहा है। जिन लोगों ने रूसी पत्रकार को निशाना बनाकर हमसे बदला लेने की कोशिश की है, उन्हें इसकी सजा मिलेगी। इस मौत के लिए वो लोग भी जिम्मेदार हैं, जो यूक्रेन को हथियार सप्लाई कर रहे हैं।
जपोरीजिया में यूक्रेनी हमले के सबूत इकट्ठे कर रहा था पत्रकार
मारे गए रूसी पत्रकार का नाम रोस्तिस्लव झुरावलेव है। वो सरकारी समाचार एजेंसी RIA के वॉर कॉरेसपॉन्डेंट के तौर पर काम कर रहे थे। उनके तीन सहयोगियों को यूक्रेन के जपोरीजिया क्षेत्र से हो रहे हमलों के बीच सुरक्षित निकाला गया है।
मिनिस्ट्री ने बताया कि सभी पत्रकार कीव के आतंकियों की तरफ से क्लस्टर बमों के जरिए किए जा रहे हमलों पर रिपोर्ट के लिए एविडेंस इकट्ठा कर रहे थे। RIA न्यूज एजेंसी ने भी जपोरीजिया के गांव में पत्रकार की मौत की पुष्टि की है। हालांकि, हमले में क्लस्टर हथियारों के इस्तेमाल की फिलहाल पुष्टि नहीं हुई है।
क्रीमिया में यूक्रेन ने रूस के हथियार डिपो पर हमला किया
इससे पहले शनिवार को क्रिमिया में हथियारों के डिपो पर यूक्रेन ने ड्रोन हमला किया था। इसके बाद रूस ने 5 किमी के दायरे में इलाके को खाली करवाया था। साथ ही क्रीमिया ब्रिज पर ट्रैफिक को भी टेम्पररी तौर पर रोक दिया गया था।
इससे पहले रविवार को भी क्रीमिया के ब्रिज पर यूक्रेन ने हमला किया था। इसमें 2 लोगों की मौत हो गई थी। इसके बाद ही रूस ब्लैक सी ग्रेन डील से बाहर हो गया था। इससे पहले अक्टूबर में भी क्रीमिया ब्रिज पर हमला हुआ था। इसमें ब्रिज का एक हिस्सा क्षतिग्रस्त तबाह हो गया था।
अमेरिका बोला- यूक्रेन इस्तेमाल कर रहा क्लस्टर हथियार
गुरुवार को अमेरिका ने पुष्टि की थी कि यूक्रेन अब उसके क्लस्टर हथियारों का इस्तेमाल कर रहा है। व्हाइट हाउस के प्रवक्ता जॉन किर्बी ने कहा था- शुरुआती फीडबैक से पता चला है कि रूस के खिलाफ हथियारों का इस्तेमाल प्रभावी ढंग से किया जा रहा है। इससे पहले 13 जुलाई को ज्वाइंट स्टाफ जे3 के संचालन निदेशक लेफ्टिनेंट जनरल डगलस सिम्स ने इस बात की पुष्टि की थी कि क्लस्टर हथियार यूक्रेन पहुंच चुके हैं।
यूक्रेन में इस्तेमाल हो रहे क्लस्टर बम क्या होते हैं
क्लस्टर बम एक ऐसा हथियार है, जिससे कई छोटे-छोटे बम निकलते हैं। ये छोटे बम साधारण बमों की तुलना में ज्यादा इलाके को प्रभावित करते हैं। ये खतरनाक इसलिए माने जाते हैं, क्योंकि मुख्य बम से निकलने वाले कई सारे छोटे विस्फोटक निर्धारित लक्ष्य के आसपास भी नुकसान पहुंचाते हैं।
ज्यादातर मामलों में इनकी चपेट में आम नागरिक भी आते हैं। इन्हें लड़ाकू विमानों के जरिए आसमान और तोपों के जरिए जमीन से भी दागा जा सकता है। बम के फटने के बाद आसपास गिरने वाले छोटे विस्फोटक लंबे समय तक पड़े रह सकते हैं। ऐसे में जंग खत्म हो के बाद भी इनकी चपेट में आने से जान जा सकती है। यह विरोधी सैनिकों को मारने या उनके वाहनों को नुकसान पहुंचाने के लिए इस्तेमाल किए जाते हैं।
